કૉંગ્રેસી નેતા અને સુન્ની બોર્ડના વકીલ કપિલ સિબ્બલ પણ રાજીવ ધવનની તરફેણમાં ઉતરી આવ્યા હતા. સિબ્બલે દલીલ કરી હતી કે, ‘આ મામલો પેચીદો છે અને ઘણો સમય માગી લે એવો છે. તેથી વર્ષ ૨૦૧૯ની લોકસભાની ચૂંટણી બાદ કેસ પર કાર્યવાહી હાથ ધરવામાં આવે. કોર્ટ અયોધ્યા કેસની સુનાવણી કરવામાં ઝડપ કેમ કરી રહી છે? જો ઉતાવળ હોય તો આ ઉતાવળ પાછળ કયા કારણ જવાબદાર છે, તેનો ખુલાસો કરે.’ સિબ્બલના મતે આ કેસ દેશની રાજનીતિને પ્રભાવિત કરવાવાળો છે. તેમજ દેશની સાંપ્રદાયિકતાને પણ અસર કરનારો છે. આ મામલાને સાત ન્યાયાધીશોની સંવિધાન પીઠને મોકલવામાં આવે. અગાઉ પાંચ જજની પીઠે મસ્જિદ અંગે પહેલેથી ચુકાદો આપેલો જ છે. તેથી હવે આ મામલો સાત ન્યાયધીશોવાળી મોટી પીઠને સોંપવામાં આવે. લોકો કોર્ટની બહાર રામ મંદિર અને બાબરી મસ્જિદને લઇને કેવા કેવા નિવેદનો આપી રહ્યા છે, તેની તરફ કોર્ટે ધ્યાન આપવું જોઇએ.